Document ID: /roh_data/filtered/fineweb-2-filterrobots_roh.jsonl.gz/13250

Stimadas dunnas e stimads signurs
Jau sper che Vus hajas passentà bellas festas da Nadal ed As giavisch tut il bun per l'onn nov.
Forsa As vai sco a mai: Jau sun engraziaivel da pudair viver en quest pajais.
Nus dastgain guardar cun confidenza envers quest onn:
- La Svizra è stabla e segira.
- Nossa economia marscha, nus essan autamain innovativs.
A noss pajais vai bain. E nus stain bain en quest pajais.
Tuttina sa tschentan blers e bleras er dumondas davart lur avegnir persunal:
- Quant segira è mia plazza da lavur?
- Hai jau avunda daners per viver, cura che jau sun vegl?
- Co poss jau metter famiglia e professiun sut in tetg?
I na dat nagin motiv da far il pugn en giaglioffa.
Pertge che nus tuts pudain contribuir a la decisiun, co che nus vulain viver.
Quai è in grond privilegi.
Contribuir a la decisiun vul dir prender part a la discussiun.
- Er en la stanza da sesida dal Cussegl federal discutain nus vivamain.
- Er qua collideschan mintgatant interess e valurs in cun l'auter.
Ma noss pajais funcziuna fitg bain:
- perquai che nus permettain als auters,
- che er els vulan il meglier per noss pajais.
Nus vegnin a manar discussiuns intensivas quest onn.
- pertutgant la segirtad da nossas rentas,
- davart nossas relaziuns cun l'Europa, noss partenari commerzial il pli impurtant,
- concernent la giustia fiscala, il clima,
- ni areguard l'egualitad tranter dunna ed um.
La finamira è adina il bainstar general, che tuttas e tuts hajan ina buna vita.
La Svizra è adina stada ferma, cura ch'ella ha prendì a maun activamain sias sfidas.
Nus savain, quant impurtant che quai è da s'avischinar in a l'auter – e da far cumpromiss.
Savens dovra quai dapli curaschi che d'insister rigurusamain sin l'atgna vista.
Nus avain adina puspè demussà che quai ch’ ans unescha è pli ferm che quai ch’ ans separa.
E nus avain emprendì en il decurs da l'istorgia: Tgi che rinforza las minoritads, rinforza er la Svizra.
Jau giavisch a Vus ed a Voss proxims ventira, sanadad e da cor tut il bun en l'onn nov.
Ultima midada 27.12.2017